O‘zbekistonda ziyorat turizmi yo‘nalishida Naqshbandi Tourism Festival 2019 xalqaro tadbiri o‘tkaziladi

Malayziyaning “Umumjahon So‘fiylar tashkiloti” tashabbusi bilan 31-oktabr—7-noyabr kunlari O‘zbekistonda ziyorat turizmi yo‘nalishida Naqshbandi Tourism Festival 2019 nomli xalqaro tadbiri o‘tkazilishi kutilmoqda. Bu haqda Turizmni rivojlantirish davlat qo‘mitasi matbuot xizmati xabar berdi.

Mazkur tadbir Hilal Travel sayyohlik tashkiloti hamda Turizmni rivojlantirish davlat qo‘mitasi ko‘magida, shuningdek Din ishlari bo‘yicha qo‘mita, Tashqi ishlar vazirligi, Uzbekistan Airways va “O‘zbekiston temir yo‘llari” hamkorligida tashkil qilinmoqda.
Naqshbandi Tourism Festival 2019 xalqaro festivali doirasida 18 davlat, jumladan, Malayziya, Indoneziya, Turkiya, Hindiston, Xitoy, Buyuk Britaniya, Yangi Zelandiya, Avstraliya, Braziliya va AQSh davlatlaridan 200 ga yaqin mehmonlarning tashrif buyurishi ko‘zda tutilgan.
Ziyorat dasturi doirasida mehmonlar Toshkent shahrida kutib olinib, so‘ngra Buxoro shahri tomon yo‘l oladi. U yerda “Yetti pir” nomi bilan mashhur bo‘lgan zotlarning ziyoratgohlarini ziyorat qiladi.
Bundan tashqari, festival dasturiga ko‘ra, mehmonlarning Mir Arab oliy madrasasiga tashrifi hamda uning faoliyati bilan yaqindan tanishishi rejalashtirilgan. Shundan so‘ng xalqaro tadbir mehmonlari Samarqand shahriga yo‘l oladi. Temuriylar poytaxtida ziyoratchilar hazrati Imom Buxoriy majmuasi, hazrat Xo‘ja Ubaydulloh Ahror hamda Shohi Zinda majmualarini ziyorat qiladi. Mehmonlar shuningdek Qarshi va Termiz shaharlariga ham tashrif buyurishi ko‘zda tutilgan bo‘lib, u yerlarda Abul Muin Nasafiy, imom at-Termiziy, Hakim Termiziy kabi islom olamining mashhur allomalarining muborak maskanlarini ziyorat qiladi.
Ushbu ziyoratlardan so‘ng mehmonlar Toshkentga yo‘l olib, poytaxtda Hazrati Imom kompleksi va O‘zbekiston musulmonlar idorasiga tashrif buyuradi. Shu bilan birga, O‘zbekistonda ilk bor mus’hafi sharif chop etilayotgan “Hilol-nashr” matbaa-nashriyoti faoliyati bilan tanishish hamda O‘zbekiston Prezidenti tashabbusi bilan bunyod etilgan shayx Muhammad Sodiq Muhammad Yusuf nomidagi masjid majmuasiga tashrif buyurish rejalashtirilgan.